Nuuskommentaar: Omikron as dominante variant en Covid-19-politiek | Maroela Media
Nuuskommentaar: Omikron as dominante variant en Covid-19-politiek
Die afgelope twee weke is die wêreld opnuut in Covid-19-paniek gedompel nadat 'n nuwe variant van Covid-19 ontdek is. Hoewel daar geen bewyse is dat die variant van Suid-Afrika afkomstig is nie, het die wêreld dienooreenkomsig gereageer nadat dit deur 'n Suid-Afrikaanse wetenskaplike by die WGO aangemeld is. Boonop is dit 'n feit dat dié variant waarskynlik al meer as 'n maand met ons is en heelwaarskynlik reeds wêreldwyd teenwoordig is.
Die wêreld het oombliklik sy rug op die ganse Suider-Afrika gedraai in 'n paniekerige poging om die nuwe variant, Omikron, soos die pes te vermy. Dit alles is natuurlik geskoei op die voorveronderstelling dat Omikron nie reeds deur die ganse wêreld in versprei het nie. Ons was op die ou end bloot die slagoffer van ons wêreldklas mediese tegnologie en kundiges wat vir die tweede keer sedert dié pandemie 'n nuwe variant ontdek het.
Die wêreld – spesifiek die Westerse wêreld – het Suid-Afrika byna oombliklik gestraf vir die feit dat ons hierdie nuwe variant ontbloot het. Die wêreld is ná 22 maande van die pandemie steeds in 'n Covid-19-paniek opgesweep. 'n Totaal van 87 lande het hul grense vir Suid-Afrika en ander Suider-Afrika lande gesluit. Net die Suid-Afrikaanse toerisme- en gasvryheidsbedryf het weens hierdie beperkings reeds meer as R1 miljard verloor!
Sodoende het Omikron dieselfde lomp, ongekoördineerde, onregverdigbare en ingrypende reaksies van regerings na vore gebring wat ons veral met die begin van 2020 assosieer. Regerings wêreldwyd het drakonies gespartel – uiteindelik en weer eens ten koste van die mees weerlose doodgewone mense op grondvlak. Hoewel dit iets is waarmee ons konstant die afgelope twee jaar gekonfronteer is, sou 'n mens darem hoop dat 'n mate van normaliteit in die vooruitsig sou wees. Om nie eens te praat van die negatiewe impak wat dit het op die entstofdebat nie.
Dit is presies waarteen mense wat teen entstowwe is, waarsku – waarom sal 'n mens jou laat inent as dit in elk geval geen verskil maak nie? Regerings gaan in elk geval doen wat hulle wil, reageer soos wat hulle goeddink en tot 'n groot mate die werklikhede ignoreer in sover dit hulle pas. Tog moedig regerings mense aan om hulle te laat inent. Indien die entstowwe werklik gewerk het, sou regerings mos minder paranoïes begin optree het namate inentingsvlakke styg – dit is al wat entstof-wantrouiges in hierdie reaksies raaksien. Die antwoord lê dalk by die feit dat hier twee verskillende vraagstukke ter sprake is – een van openbare gesondheid en een van politiek.
Mense wat ingeënt is, is volgens data op 'n gesondheidsvlak veiliger as diegene wat nie ingeënt is nie. Indien die wêreld op die vlak van openbare gesondheid in die rigting van 'n oplossing beweeg, moet dit mos elders neerslag vind. Is dit dan nie so dat hoër vlakke van inenting en natuurlike immuniteit, wat hoër vlakke van openbare gesondheid bewerkstellig meer normaliteit moet voorsien nie? Dit is minstens wat logies veronderstel is om te gebeur – dit beteken egter nie dat alle regerings so gaan optree nie. Hierdie paniekerige optrede van veral Westerse state rig die openbare debat oor inenting en immuniteit ongelooflike skade aan – hulle bewys eintlik maar net waarom mense regtens so min vertroue in hulle het. Verder oorweeg die Europese Unie dit om te midde van Omikron Covid-19-inentings verpligtend te maak. Dit is byna 'n verregaande stap in die lig van die feit dat meer as tweederdes van die EU reeds ten volle ingeënt is en meer as 70% minstens een dosis ontvang het.
Dit is egter die politieke debat en moet ook nie afbreek doen aan die openbare gesondheidsdebat nie.
In hierdie opsig was pres. Cyril Ramaphosa se mees onlangse toespraak aan die nasie in minstens hierdie opsig korrek. Die wyse waarop die wêreld teenoor Suid-Afrika reageer het, is belaglik en onregverdigbaar. Suid-Afrika het goeie rede om vir ons sogenaamde bondgenote regtig kwaad te wees.
Die data wys dat Omikron inderdaad meer aansteeklik is as Delta, maar op hierdie stadium lyk dit ook asof dit minder dodelik is. Dit maak ook vir die virus self sin. Die enigste doelwit vir enige virus is dat hy wil oorleef. Ten einde te oorleef het hy 'n gasheer nodig waarin hy kan leef, groei en versprei. Indien die virus te dodelik is, gaan sy gasheer egter dood nog voor hy verder kon versprei. Dodelikheid is dus evolusionêr vir virusse nie naastenby so belangrik soos aansteeklikheid nie. Sodoende gaan daar nog baie nuwe variante van Covid oor ons pad kom – dit behoort egter die geval te wees dat dit mettertyd meer aansteeklik, maar minder dodelik word. Dit is ook hoe die pad lyk vir Covid-19 om endemies soos griep deel van ons lewens te word en te bly.
Dit is dus belangrik om te wag vir die data eerder as om instinktief en outomaties in en uit paniek te reageer. So is Omikron nou al in 40 lande aangeteken, maar het nog geen sterftes tot dusver veroorsaak nie. In Suid-Afrika word mense nie so siek van Omikron nie en word mense teen 'n laer koers in die hospitaal opgeneem. Positiewe gevalle sal dus eksponensieel toeneem, met gesondheidsorg wat nie so oorweldig behoort te wees nie.
Tog geld al die verwoestende reisbeperkings steeds. Ten beste kry ons die medelye van bondgenote wat samesprekings doen, skakel en planne probeer beraam, maar steeds nie die reisbeperkings ophef nie. Dit is moeilik om dan steeds hierna te kyk en dit uitsluitlik te verstaan as 'n openbare gesondheidsdebat – met soveel wat soveel regerings oor die afgelope twee jaar gedoen het, het dit al moeiliker geraak. Die gesondheidstryd teen Covid-19 gaan tot 'n einde kom. Hoe meer mense ingeënt is en natuurlike immuniteit teen Covid-19 opdoen, hoe nader gaan ons uit 'n gesondheidshoek aan veilige normaliteit kan beweeg. Dit beteken hoegenaamd nie dat regerings hierdie normaliteit gaan volg nie – politieke vergrype is die volgende stryd wat al meer na vore gaan kom en ook hand en tand beveg moet word.